Eggen: - Blir bedre enn noen gang
ARTIKKELEN ER OVER 17 ÅR GAMMEL - Jeg tror vi blir bedre i år enn noen gang før, jeg, sier Eggen. Han kom rett fra hytta til kamp - og han skyndte seg å legge til følgende: - Men om vi klarer det, det er en annen sak . . . I en omgang var RBK til å kjenne igjen i går. De svenske mestrene fra Stockholm fikk kjørt seg, og RBK serverte i deler av omgangen en oppvisning i overganger og effektivitet. - Ikke bekymret Men det var på tide, også. Tre seirer på 14 treningskamper var alt Rosenborg hadde før gårsdagens møte med de svenske mestrene, Hammarby. Den statistikken påsto Eggen at han ikke ante noe om. - Bekymret har jeg ikke vært, sa Eggen - og gliste godt. Vi får tolke det som vi vil. Men i RBK-miljøet har det vært bekymring. Der er folk så uvant med å tape fotballkamper at det er blitt et diskusjonstema. - Jeg tenker ikke på tapene. Men vi har sluppet inn for mange mål, mer enn to i snitt pr. kamp. Og det må vi gjøre noe med, sa Eggen til VG i går. - Vi har spilt mange gode førsteomganger, sa sportsdirektør Rune Bratseth til VG i pausen. - Det er etter pause det har vært krise. Veteranscoringer Og det stemte langt på vei. RBK fikk trøbbel etter pause, og Hammarby dominerte det første kvarteret. Men RBK ville noe i går, og 4-2 gir et riktig bilde av kampen. I går hadde de også tilnærmet fullt lag, noe de ikke har hatt før i vinter. Bare Christer Basma og Frode Johnsen manglet i går. Basma blir klar til seriestart, Johnsen må vente til mai. De fire scoringene i går, to hver av veteranene Harald Martin Brattbakk og Roar Strand, kom etter flott spill, gode kombinasjoner og presise avslutninger. - I Rosenborg er vi opptatt av det som er bra. I dag var det mye bra, og vi var effektive. I tillegg var duellspillet vårt mye bedre enn tidligere, sier Nils Arne Eggen. Han skrøt av Azar Karadas, nykommeren fra Brann, som klarte seg godt som stoppermakker til Erik Hoftun. Og på midtbanen så det ut som Roar Strand (32), Bent Skammelsrud (35) og Ørjan Berg (33) var 75 år til sammen - ikke 100 som de vitterlig er. Men Rosenborg er fortsatt på jakt etter en spiss. Og Nils Arne Eggen bare smilte lurt når vi snakket om Bodø/Glimts Bengt Sæternes. - Vi skal ha en spiss. Men Sæternes vil jeg ikke kommentere noe mer, sa Eggen.
(Rosenborg Hammarby 42) Rosenborg har tapt og tapt i vinter. Men det skulle ikke mer enn en kvalitetsseier til før Nils Arne Eggen (60) slo på stortromma igjen.